A BIZOTTSÁG KÖZLEMÉNYE A TANÁCSNAK a 2006/112/EK tanácsi irányelv 395. cikkének megfelelően /* COM/2013/0317 final */





A BIZOTTSÁG KÖZLEMÉNYE A TANÁCSNAK a 2006/112/EK tanácsi irányelv 395. cikkének megfelelően 1. Előzmények A közös hozzáadottértékadó-rendszerről szóló, 2006. november 28-i 2006/112/EK tanácsi irányelv (a továbbiakban: a héairányelv) 395. cikke értelmében a Tanács a Bizottság javaslata alapján, egyhangúlag eljárva bármelyik tagállamot felhatalmazhatja arra, hogy az adóbeszedés egyszerűsítése vagy az adócsalás és az adókikerülés egyes típusainak megakadályozása céljából az irányelvben foglaltaktól eltérő különös intézkedéseket alkalmazzon. Mivel ezen eljárás a héa általános alapelveitől való eltérésről rendelkezik, az Európai Unió Bírósága következetes ítéleteinek megfelelően ezen eltéréseknek korlátozott hatályúnak és arányosnak kell lenniük. A Bizottságnál 2013. április 3-án iktatott levelében az Egyesült Királyság felhatalmazást kért a héairányelv 193. cikkétől eltérő intézkedés folytatására. Az említett irányelv 395. cikke (2) bekezdésének megfelelően a Bizottság 2013. május 14-én kelt levelében tájékoztatta a többi tagállamot az Egyesült Királyság kérelméről. A Bizottság 2013. május 15-én kelt levelében értesítette az Egyesült Királyságot arról, hogy birtokában van a kérelem elbírálásához szükségesnek ítélt valamennyi információnak. Az Egyesült Királyság felhatalmazást kér arra, hogy továbbra is alkalmazhassa a mobiltelefonokra és az integrált áramkörű eszközökre vonatkozó fordított adózást, amelyre korábban, 2007 áprilisában eltérést kapott[1]. Az intézkedés időbeli hatálya korlátozott volt, 2009. április 30-án lejárt. Ezt követően a határidőt 2011. április 30-ig meghosszabbították[2]. E meghosszabbítást követően Németország, Olaszország és Ausztria hasonló eltérést kért a mobiltelefonokra és az integrált áramkörű eszközökre vonatkozóan, mivel ezek a tagállamok szintén küzdöttek az ágazatban történő csalásokkal. Ennek eredményeként született meg a határozat, amely az említett három tagállam számára engedélyezi a kért eltérés alkalmazását. Egyúttal az Egyesült Királyság számára ismét meghosszabbították az eltérést, amelynek eredményeként az engedélyezés valamennyi érintett tagállam esetében ugyanazon a napon, azaz 2013. december 31-én jár le[3]. Végezetül, Hollandia 2012 októberében szintén hasonló, többek között a mobiltelefonokra és az integrált áramkörű eszközökre vonatkozó eltérésért folyamodott, elfogadva azonban, hogy annak engedélyezése szintén 2013. december 31-én járna le, teret engedve ezáltal egy alternatív, összehangoltabb héacsalás-ellenes jövőbeli politikának[4]. Hangsúlyozni kell, hogy az Egyesült Királyság számára engedélyezett eltérést nem hosszú távú, határozatlan időre meghosszabbítható intézkedésnek szánták. Egyúttal emlékeztetni kell arra, hogy a Tanácsban az eltérés hasonló típusairól a közelmúltban folytatott tárgyalások során számos tagállam aggályának adott hangot, hangsúlyozva, hogy a szakaszos fizetés elvétől való bármilyen eltérést csak végső eszközként és sürgősségi intézkedésként lehet alkalmazni bizonyított csalások esetén, továbbá azt, hogy garanciát kell nyújtani az engedélyezett eltérés szükségességét és kivételes jellegét, az intézkedés időtartamát, valamint az érintett termékek különleges jellegét illetően. Ezenfelül a tagállamok azt is hangsúlyozták, hogy a fordított adózás mindig maga után vonja annak a veszélyét, hogy a csalárd tevékenységeket más tagállamokba helyezik át, továbbá emlékeztettek arra, hogy a fordított adózást nem szabad rendszeresen arra használni, hogy a tagállami adóhatóságok által ellátott felügyelet hiányosságait ellensúlyozzák. 2. Fordított adózás A héairányelv 193. cikke értelmében a héa megfizetésére kötelezett személy a termékértékesítést vagy szolgáltatást végző adóalany. A fordított adózás célja, hogy arra az adóalanyra hárítsa az adófizetési kötelezettséget, akinek a részére a termékértékesítés vagy szolgáltatásnyújtás történt. „Körhintacsalás” akkor áll elő, amikor a kereskedők termékeik értékesítését követően nem fizetik meg a héát az adóhatóságok részére. Ugyanakkor ügyfeleik az érvényes számla birtokában jogosultak az adó levonására. Az adócsalás legagresszívebb formájában ugyanazon árukat vagy szolgáltatásokat az ún. „körhinta” módszerrel (amely az áruk és szolgáltatások tagállamok közötti kereskedelmét is magában foglalja) többször is értékesítik anélkül, hogy az adóhatóság felé a héát megfizetnék. Azáltal, hogy ilyen esetekben a héa megfizetésére kötelezett személy az lesz, akinek a részére a terméket értékesítik vagy a szolgáltatást nyújtják, a fordított adózás alkalmazásával megszűnik az ilyen fajta adócsalás elkövetésének lehetősége. 3. A kérelem Az Egyesült Királyság a héairányelv 395. cikke alapján kéri a Tanácsot, hogy a Bizottság javaslata alapján ismét engedélyezze számára, hogy folytathassa a héairányelv 193. cikkétől eltérő különös intézkedések alkalmazását a mobiltelefonokkal és az integrált áramkörű eszközökkel, például a végtermékbe való beépítés előtti állapotukban lévő mikroprocesszorokkal és központi feldolgozó egységekkel kapcsolatos fordított adózás tekintetében. 4. A Bizottság álláspontja Ha a Bizottsághoz a héairányelv 395. cikke szerinti kérelmek érkeznek be, megvizsgálja azokat annak biztosítására, hogy megfeleljenek az ilyen kérelmek jóváhagyásához szükséges alapvető feltételeknek, vagyis megvizsgálja, hogy a javasolt különös intézkedés egyszerűsít-e eljárásokat az adóalanyok és/vagy az adóhatóság számára, illetve, hogy a javaslat megakadályozza-e az adócsalás vagy adókikerülés bizonyos típusait. Ebben az összefüggésben a Bizottság mindig is a visszafogott és elővigyázatos megközelítést részesítette előnyben annak biztosítása érdekében, hogy az eltérések ne ássák alá az általános héarendszer működését, korlátozott legyen az alkalmazási körük, továbbá szükségesek és arányosak legyenek. Ahogy fent is említettük, az eltérő intézkedést nem hosszú távú megoldásnak szánták, hanem, hogy az Egyesült Királyságnak lehetősége legyen egyéb hagyományos csalásellenes intézkedések meghozatalára ebben az ágazatban. A Bizottság tudomása szerint az Egyesült Királyság már hozott olyan – például megerősített vizsgálati módszerekre, kiterjesztett ellenőrzésekre és regisztrációt megelőző vizsgálatokra vonatkozó – intézkedéseket, amelyek alkalmazhatók az eltérés lejártát követően. Ezenfelül, az eltérésnek az Egyesült Királyság számára való engedélyezését követően beérkezett, eltérés iránti kérelmek egyértelműen azt jelzik, hogy ezen ágazatokban a csalások áthelyeződtek a tagállamok között (Egyesült Királyság, Ausztria, Németország, Olaszország és Hollandia). Ezáltal mostanra egyértelművé vált, hogy az első eltérő intézkedés a csalások vonatkozásában negatív hatást gyakorolt más tagállamokban, és a belső piac egészére is kedvezőtlen hatással volt. Ezenfelül, amikor az ilyen jellegű csalás egy új tagállamot érint, gyorsreagálási mechanizmus[5] hiányában a tagállamnak a jelenlegi eltérési eljárás során több hónapig kell várnia egy hasonló eltérés engedélyezésére, ami tovább fokozza a negatív hatásokat. E mellékhatások az eredetileg becsültnél sokkal jelentősebbek. Ugyanakkor az a tény, hogy ezen eltérések ugyanabban az időpontban érnek véget, lehetőséget kínálhat arra, hogy megállapodás szülessen egy uniós szintű megoldásról. 5. Következtetés A fent említettek alapján a Bizottság ellenzi az Egyesült Királyság kérelmét. [1] A Tanács 2007. április 16-i 2007/250/EK határozata a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésének az Egyesült Királyság részére történő engedélyezéséről (HL L 109., 2007.4.26., 42. o.). [2] A Tanács 2009. május 5-i 2009/439/EK határozata a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésének az Egyesült Királyság részére történő engedélyezéséről szóló 2007/250/EK határozat módosításáról (HL L 148., 2009.6.11., 14. o.). [3] A Tanács 2010. november 22-i 2010/710/EU végrehajtási határozata a 2006/112/EK irányelv 193. cikkétől eltérő különös intézkedés bevezetésének Németország, Olaszország és Ausztria részére történő engedélyezéséről és a 2007/250/EK határozatnak az Egyesült Királyság számára biztosított engedély érvényességének meghosszabbítása céljából történő módosításáról (HL L 309., 2010.11.25., 5. o.). [4] A Tanács 2013. március 5-i 2013/116/EU végrehajtási határozata a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazására történő felhatalmazásáról (HL L 64., 2013.3.7., 4. o.). [5] Amelyre a Bizottság a 2012. július 31-i COM(2012)428 számú dokumentumban javaslatot tett.